Έντονες επικρίσεις Ομπάμα για την Ρεπουμπλικανική στάση έναντι Ιράν
καταφεύγουν «σε παλικαρισμούς και μεγάλες κουβέντες» δήλωσε ο αμερικανός Πρόεδρος
Ο αμερικανός Πρόεδρος Μπαράκ Ομπάμα επέκρινε τους ρεπουμπλικανούς προεδρικούς υποψήφιους την Τρίτη, κατηγορώντας τους ότι καταφεύγουν «σε παλικαρισμούς και μεγάλες κουβέντες» όσον αφορά στην απειλή του Ιράν. Ο κ. Ομπάμα παραχώρησε την πρώτη του συνέντευξη τύπου από τον περασμένο Νοέμβριο, μιλώντας σε δημοσιογράφους από τον Λευκό Οίκο. Ο αμερικανός Πρόεδρος καταδίκασε τους ρεπουμπλικανούς για την «άνεση με την οποία μιλάνε για πόλεμο». Ορισμένοι από τους ρεπουμπλικανούς προεδρικούς υποψήφιους έχουν προειδοποιήσει ότι η επανεκλογή του Προέδρου Ομπάμα και η συνέχιση της πολιτικής του θα συμβάλλει στο να εξασφαλίσει το Ιράν πυρηνικά όπλα. Κατά την διάρκεια των ομιλιών τους σε φιλο-ισραηλινή οργάνωση στην Ουάσιγκτον την Τρίτη, τρεις από τους προεδρικούς υποψήφιους του ρεπουμπλικανικού κόμματος ζήτησαν πιο σκληρή προσέγγιση στο πρόβλημα με την Τεχεράνη, καταθέτοντας προτάσεις που περιλάμβαναν από την ανάπτυξη πολεμικών πλοίων στις ακτογραμμές του Ιράν, μέχρι την καταστροφή των πυρηνικών εγκαταστάσεων της Τεχεράνης. Ο ηγέτης των ρεπουμπλικανών στη Γερουσία, Μιτς Μακόνελ, είπε σε δημοσιογράφους στην Ουάσιγκτον ότι προωθεί ψήφισμα που θα εγκρίνει την χρήση στρατιωτικών μέσων κατά του Ιράν. Ο κ. Ομπάμα υπεραμύνθηκε της αμερικανικής πολιτικής στο θέμα του Ιράν, λέγοντας ότι η Τεχεράνη είναι αντιμέτωπη με άνευ προηγουμένου κυρώσεις και ότι η ιρανική κυβέρνηση είναι τώρα απομονωμένη. Και επεσήμανε ότι αξιωματούχοι των υπηρεσιών πληροφοριών των ΗΠΑ και του Ισραήλ πιστεύουν πως υπάρχει ακόμα περιθώριο για επίλυση του προβλήματος μέσω της διπλωματίας. Νωρίτερα την Τρίτη, τα πέντε μόνιμα μέλη του Συμβουλίου Ασφάλειας συν την Γερμανία, η λεγόμενη ομάδα Π5 συν 1, προσφέρθηκαν να ξεκινήσουν και πάλι τις συνομιλίες με το Ιράν. Αλλά ο Πρόεδρος Ομπάμα ανέφερε ότι δεν αναμένει σημαντική πρόοδο από την πρώτη συνάντηση και ότι η διεθνής κοινότητα θα έχει μια πρώτη αίσθηση για το πόσο σοβαρά αντιμετωπίζει το Ιράν τις συνομιλίες αυτές.